AirPods หูฟังไร้สายของ Apple กำลังมาแรง
ช่วงนี้ เวลาเดินไปไหนมาไหน เราอาจจะเห็นคนใส่หูฟังด้วนๆ ที่ไม่มีสาย ของสิ่งนี้คือนวัตกรรมจาก Apple ที่ชื่อว่า “AirPods” รู้หรือไม่ว่า ตอนเปิดตัวใหม่ๆ สินค้าตัวนี้ ถูกตั้งคำถามมากมาย บ้างก็ว่าราคาแพง บ้างก็ว่าใช้แล้วดูแปลก แต่ตอนนี้ AirPods กำลังขายดีอย่างไม่น่าเชื่อ เรื่องราวนี้เป็นมาอย่างไร ลงทุนแมนจะเล่าให้ฟัง
5 ก.ค. 2561

AirPods หูฟังไร้สายของ Apple กำลังมาแรง / โดย ลงทุนแมน
ช่วงนี้ เวลาเดินไปไหนมาไหน
เราอาจจะเห็นคนใส่หูฟังด้วนๆ ที่ไม่มีสาย
ของสิ่งนี้คือนวัตกรรมจาก Apple ที่ชื่อว่า “AirPods”
รู้หรือไม่ว่า ตอนเปิดตัวใหม่ๆ สินค้าตัวนี้ ถูกตั้งคำถามมากมาย
บ้างก็ว่าราคาแพง บ้างก็ว่าใช้แล้วดูแปลก
แต่ตอนนี้ AirPods กำลังขายดีอย่างไม่น่าเชื่อ
เรื่องราวนี้เป็นมาอย่างไร ลงทุนแมนจะเล่าให้ฟัง
Apple คือบริษัทที่มีมูลค่าสูงที่สุดในโลก ราว 30 ล้านล้านบาท เป็นผู้พัฒนาเทคโนโลยีและจำหน่ายอุปกรณ์อิเล็กทรอนิกส์
ปัจจุบันมีสินค้าที่ติดตลาดอยู่มากมาย เช่น ฮาร์ดแวร์อย่าง iPhone, iPad, MacBook, Apple Watch หรือซอฟต์แวร์อย่าง iOS, iTunes, App Store
และเมื่อ ธันวาคม 2016 บริษัทได้วางขายสินค้าตัวใหม่ นั่นคือ AirPods หูฟังรูปร่างปกติทั่วไป เพียงแต่มันไม่มีสาย
ในช่วงแรก มีคำวิจารณ์ต่อ AirPods เกิดขึ้นมากมาย ไม่ว่าจะเป็น ราคาที่ค่อนข้างแพง (6,900 บาท) หรือรูปร่างที่ใส่แล้วดูจะหลุดง่าย รวมทั้งการต้องคอยชาร์จแบตอีกด้วย
แต่เวลาผ่านไป ปรากฏว่า ยอดขายดีเกินคาด
หากนับเฉพาะในสหรัฐ ปี 2016 (AirPods เพิ่งวางขายได้เดือนเดียว) ตลาดหูฟังไร้สาย มีส่วนแบ่งดังนี้
Beats 46% (Apple ซื้อกิจการไปในราคา 99,000 ล้านบาท เมื่อปี 2014), Apple 3%
Bose 19%, LG 7%, Sony 6%
หมายความว่า เมื่อก่อน ทุกๆ 100 บาท ที่มีการซื้อหูฟังไร้สาย 49 บาท จะเข้ากระเป๋า Apple
แต่ปี 2017 หนึ่งปีหลังจาก AirPods วางจำหน่าย ตลาดหูฟังไร้สายในสหรัฐ คึกคักขึ้นมาอีกครั้ง โดยมียอดขายรวม 900,000 ชิ้น เพิ่มขึ้น 22% ซึ่ง AirPods มีส่วนแบ่งถึง 85%
นอกจากนี้ หากนับในตลาดโลก ปี 2017 Apple มีการจัดส่ง AirPods ออกขาย 20 ล้านชิ้น และคาดว่า ปี 2018 ยอดจัดส่งจะเพิ่มเป็น 30 ล้านชิ้น
มาลองดูสัดส่วนรายได้ของ Apple
ปี 2017 บริษัท มีรายได้รวม 7.6 ล้านล้านบาท
62% หรือ 4.7 ล้านล้านบาท มาจาก iPhone
13% หรือ 1.0 ล้านล้านบาท มาจาก บริการ (เช่น App Store, iCloud, Apple Pay)
11% หรือ 9 แสนล้านบาท มาจาก Mac
8% หรือ 6 แสนล้านบาท มาจาก iPad
6% หรือ 4 แสนล้านบาท มาจาก ผลิตภัณฑ์อื่นๆ
ในปีที่ผ่านมานั้น ผลิตภัณฑ์อื่นๆ ที่มีสินค้าหลักคือ Apple Watch และ AirPods มียอดขาย 426,000 ล้านบาท แต่ในปี 2018 เพียงแค่ครึ่งปีแรก ยอดขายส่วนดังกล่าว ทำไปได้แล้วถึง 313,000 ล้านบาท ซึ่งในอนาคต อาจจะแซง iPad ก็เป็นได้
ทำไม AirPods ถึงขายดี?
จากผลสำรวจความคิดเห็นลูกค้า ผู้ใช้งานมีความพึงพอใจ AirPods ถึง 98%
โดยส่วนใหญ่มองว่า การใช้งานนั้นค่อนข้างสะดวกสบาย เพียงแค่เปิดกล่อง หูฟังก็จะเชื่อมต่อกับอุปกรณ์ของเรา ทั้ง iPhone และ Apple Watch ได้พร้อมกันโดยอัตโนมัติ รวมทั้งใส่แล้วไม่หลุดอย่างที่กลัวกันด้วย
นอกจากนี้ ยังมีฟังก์ชันที่ฉลาด เช่น หูฟังจะเล่นเอง เมื่อเราเอาเสียบหู และหยุดเล่นเมื่อถอดออก เป็นต้น
ส่วนการชาร์จแบต ทำได้ด้วยการเก็บใส่กล่องเท่านั้น และไม่นานอย่างที่คิด เช่น ชาร์จแค่ 15 นาที สามารถใช้ได้ 3 ชั่วโมง
อย่างไรก็ตาม AirPods อาจจะเป็นน้องใหม่ที่กำลังมาแรง แต่คงต้องยอมรับว่า ยังเป็นเพียงส่วนน้อย ในตลาดรวมทั้งแบบมีสายและไร้สาย โดยในปี 2017 ตลาดหูฟังรวม มียอดขายทั้งโลก 368 ล้านชิ้น ด้วยกัน
AirPods จะทำได้ดีแค่ไหนในภาพใหญ่ คงต้องรอดูกันต่อไป
ข้อคิดที่เราอาจได้จากเรื่องนี้คือ
การทำอะไรที่ดูแตกต่างจากสิ่งที่เป็นอยู่เดิม อาจไม่ได้รับการยอมรับในช่วงแรก
แต่หากสินค้าที่เรานำเสนอ มีคุณภาพดี ตอบโจทย์ความต้องการได้ มันก็อาจจะกลายเป็นวัฒนธรรมใหม่ของมนุษย์เหมือน iPhone ที่เป็นต้นแบบของสมาร์ตโฟนในปัจจุบัน
และสำหรับ AirPods ก็อาจจะเป็นต้นแบบของหูฟังในอนาคตเช่นกัน
ในอนาคต.. ลูกหลานของเรา อาจจะไม่รู้จักหูฟังที่มีสายอีกต่อไป ก็เป็นได้..
----------------------
Apple มีสินค้าใหม่ ลงทุนแมนก็มีแอปใหม่ โหลดแอปพลิเคชันลงทุนแมน ฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-Annual Report Apple
-
-
-
-
-
-
[7985].